《摸鱼儿 其四 朱竹仙以梅花柏叶见怡》
清代·程颂万

问何时、江南朱十，仙源一棹曾住。年来渐老愁中鬓，厌听春城箫鼓。

情万缕。认罨画溪山，十里桃花路。软红似雾。待买个扁舟，摇来双桨，寻到旧游处。

分明是，岩壑后凋俦侣。枝柯曾饱霜露。夜深宜伴梅花睡，茜雪暗堆帘户。

群记取。算载酒江湖，惟我堪怜汝。飘零若絮。更惨惨凄凄，潇潇瑟瑟，一夜打窗雨。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。